ಭರತನಾಟ್ಯ ಸೈ ಎನಿಸಿಕೊಂಡ ಪೃಥ್ವಿ ಬೇಲೂರು: ಭರತನಾಟ್ಯ ಕಲಾವಿದೆ ಡಿ.ಎಂ. ಪೃಥ್ವಿ ತಮ್ಮ ಅದ್ಭುತ ನೃತ್ಯದ ಮೂಲಕ ಚಿಕ್ಕ ವಯಸ್ಸಿನಲೇ ದೊಡ್ಡ ಸಾಧನೆ ಮಾಡಿದ್ದಾರೆ. ಮಾಜಿಸೈನಿಕ ಡಿ.ಎಂ. ಮಂಜುನಾಥ್ ಮತ್ತು ಎಚ್.ಎಸ್. ಗೌರಮ್ಮ ದಂಪತಿಯ ಪುತ್ರಿಯಾಗಿ 2004 ಫೆ. 9ರಂದು ಜನಿಸಿದ ಇವರು ನಾಲ್ಕು ವರ್ಷದವಳಿದ್ದಾಗಲೇ ಭರತನಾಟ್ಯ ತರಬೇತಿ ಪಡೆಯಲು ಆರಂಭಿಸಿದರು. ಈವರೆಗೆ 700ಕ್ಕೂ ಹೆಚ್ಚು ಭರತನಾಟ್ಯ ಕಾರ್ಯಕ್ರಮ ನೀಡಿದ್ದಾರೆ. 11ನೇ ವಯಸ್ಸಿನಲ್ಲಿಯೇ ಭರತನಾಟ್ಯ ಜೂನಿಯರ್ ಪರೀಕ್ಷೆಯನ್ನು ಪ್ರಥಮ ಸ್ಥಾನದಲ್ಲಿ ಉತ್ತೀರ್ಣರಾಗಿ ದೇಶದ ಹಲವು ಕಡೆ ಪ್ರದರ್ಶನ ನೀಡಿದ್ದಾರೆ. 2019 ರಲ್ಲಿ ಭರತನಾಟ್ಯ ಸೀನಿಯರ್ ಪರೀಕ್ಷೆಯಲ್ಲಿ ಉನ್ನತ ಶ್ರೇಣಿಯಲ್ಲಿ ತೇರ್ಗಡೆಯಾಗಿದ್ದಾರೆ. ಪಠ್ಯ ಚಟುವಟಿಕೆಗಳಲ್ಲೂ ಮುಂದೆ ಇರುವ ಪೃಥ್ವಿ ತಾಲ್ಲೂಕು, ಜಿಲ್ಲಾ ಹಾಗೂ ರಾಜ್ಯಮಟ್ಟದ ಪ್ರತಿಭಾ ಕಾರಂಜಿ ಸ್ಪರ್ಧೆಗಳಲ್ಲಿ ಪ್ರಥಮ ಸ್ಥಾನ ಗಳಿಸಿದ್ದಾರೆ. ಭರತನಾಟ್ಯ ಏಕವ್ಯಕ್ತಿ ಸ್ವರ್ಧೆಯಲ್ಲಿ ರಾಜ್ಯ, ರಾಷ್ಟ್ರ, ಅಂತರರಾಷ್ಟ್ರೀಯ ಮಟ್ಟದಲ್ಲಿ ಪ್ರಥಮ ಸ್ಥಾನಗಳಿಸಿ ರಾಜ್ಯಕ್ಕೆ ಕೀರ್ತಿ ತಂದಿದ್ದಾರೆ. ಮುಂಬೈ, ನವದೆಹಲಿ, ಆಗ್ರಾ, ಒಡಿಶಾ, ಕೊಲ್ಕತ್ತಾ, ತಿರುಪತಿ, ಉತ್ತರಾಖಂಡ, ಡೆಹ್ರಾಡೂನ್ ಮುಂತಾದ ಕಡೆ ಭರತನಾಟ್ಯ ಪ್ರದರ್ಶನ ನೀಡಿದ್ದಾರೆ. ತೆರಳಬಾಳು ಮಠದ ಹಲವಾರು ಕಾರ್ಯಕ್ರಮಗಳಲ್ಲಿ ನೃತ್ಯ ಪ್ರದರ್ಶನ ನೀಡಿ ಡಾ.ಶಿವಮೂರ್ತಿ ಶಿವಚಾರ್ಯ ಸ್ವಾಮೀಜಿಯ ಆರ್ಶಿವಾದ ಪಡೆದಿದ್ದಾರೆ. ಇವರ ಸಾಧನೆಯನ್ನು ಗುರುತಿಸಿ ಕರ್ನಾಟಕ ಸಾಂಸ್ಕತಿಕ ಅಕಾಡೆಮಿಯು ಭರತಮುನಿ ಪ್ರಶಸ್ತಿ, ಬೆಂಗಳೂರಿನ ಜ್ಞಾನ ಮಂದಾರ ಶೈಕ್ಷಣಿಕ ಮತ್ತು ಸಾಂಸ್ಕೃತಿಕ ಅಕಾಡೆಮಿಯಿಂದ ಅರಳು ಮಲ್ಲಿಗೆ ಪ್ರಶಸ್ತಿ, ಶಂಕರ್ ಟಿ.ವಿ. ಇವರಿಂದ ನಾಟ್ಯರತ್ನ ಪ್ರಶಸ್ತಿ. 2020ನೇ ಸಾಲಿನ ಬೇಲೂರು ತಾಲ್ಲೂಕು ಆಡಳಿತದ ವತಿಯಿಂದ ಕರ್ನಾಟಕ ರಾಜ್ಯೋತ್ಸವ ಪ್ರಶಸ್ತಿ ಸೇರಿದಂತೆ ಹಲವಾರು ಪ್ರಶಸ್ತಿಗಳು ಇವರ ಮುಡಿಗೇರಿವೆ.